text: ДЕЛЕГИРАН РЕГЛАМЕНТ (ЕС) № 1078/2014 НА КОМИСИЯТА
  от 7 август 2014 година
  за изменение на приложение I към Регламент (ЕС) № 649/2012 на Европейския парламент и на Съвета относно износа и вноса на опасни химикали
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 649/2012 на Европейския парламент и на Съвета от 4 юли 2012 г. относно износа и вноса на опасни химикали (1), и по-специално член 23, параграф 4 от него,
  като има предвид, че:
  (1)
  С Регламент (ЕС) № 649/2012 се прилага Ротердамската конвенция относно процедурата за „предварително обосновано съгласие“ („процедура PIC“) за определени опасни химични вещества и пестициди в международната търговия, подписана на 11 септември 1998 г. и одобрена от името на Общността с Решение 2003/106/ЕО на Съвета (2).
  (2)
  Целесъобразно е да бъдат взети предвид регулаторните мерки по отношение на определени химикали, предприети по силата на Регламент (ЕО) № 1907/2006 на Европейския парламент и на Съвета (3), Регламент (ЕО) № 1107/2009 на Европейския парламент и на Съвета (4) и Регламент (ЕС) № 528/2012 на Европейския парламент и на Съвета (5).
  (3)
  Одобрението на веществото битертанол беше оттеглено в съответствие с Регламент (ЕО) № 1107/2009, вследствие на което битертанолът е забранен за употреба като пестицид и поради това следва да бъде добавен в списъците с химикали в части 1 и 2 от приложение I към Регламент (ЕС) № 649/2012.
  (4)
  Веществата цихексатин и азоциклотин не бяха одобрени като активни вещества в съответствие с Регламент (ЕО) № 1107/2009, вследствие на което употребата на тези активни вещества като пестициди е забранена и поради това те следва да бъдат добавени в списъците с химикали в части 1 и 2 от приложение I към Регламент (ЕС) № 649/2012.
  (5)
  Веществата цинидон-етил, цикланилид, етоксисулфурон и оксадиаржил вече не са одобрени като активни вещества в съответствие с Регламент (ЕО) № 1107/2009, вследствие на което употребата на тези активни вещества като пестициди е забранена и поради това те следва да бъдат добавени в списъците с химикали в части 1 и 2 от приложение I към Регламент (ЕС) № 649/2012.
  (6)
  Веществото ротенон не беше одобрено като активно вещество в съответствие с Регламент (ЕО) № 1107/2009, вследствие на което употребата на ротенон като пестицид е строго ограничена, тъй като практически всякаква употреба е забранена, въпреки факта че ротенон беше идентифициран и нотифициран за оценка съгласно Регламент (ЕС) № 528/2012 за продуктов тип 17, и следователно може да продължи да бъде разрешаван от държавите членки, докато бъде взето решение по реда на посочения регламент. Поради това ротенон следва да бъде добавен в списъците с химикали в части 1 и 2 от приложение I към Регламент (ЕС) № 649/2012.
  (7)
  Одобрението на веществото дидецилдиметиламониев хлорид беше оттеглено в съответствие с Регламент (ЕО) № 1107/2009, вследствие на което дидецилдиметиламониевият хлорид е забранен за употреба като пестицид от групата на продуктите за растителна защита и поради това следва да бъде добавен в списъка с химикали в част 1 от приложение I към Регламент (ЕС) № 649/2012.
  (8)
  Веществата варфарин и цифлутрин вече не са одобрени като активни вещества в съответствие с Регламент (ЕО) № 1107/2009, вследствие на което тези вещества са забранени за употреба като пестициди от групата на продуктите за растителна защита и поради това следва да бъдат добавени в списъка с химикали в част 1 от приложение I към Регламент (ЕС) № 649/2012.
  (9)
  На своето шесто заседание, проведено от 28 април до 10 май 2013 г., Конференцията на страните по Ротердамската конвенция реши азинфос-метил, перфлуорооктансулфоновата киселина, перфлуорооктансулфонатите, перфлуорооктансулфонамидите и перфлуорооктансулфонилите да бъдат включени в приложение III към Конвенцията, вследствие на което посочените химикали занапред подлежат на процедурата PIC съгласно Конвенцията. Поради това посочените химикали следва да бъдат заличени от списъка с химикали в част 2 от приложение I към Регламент (ЕС) № 649/2012 и да бъдат добавени в списъка с химикали в част 3 от същото приложение.
  (10)
  Конференцията на страните по Ротердамската конвенция реши също така търговският пентабромодифенилов етер, включително тетра- и пентабромодифенилов етер, както и търговският октабромодифенилов етер, включително хекса- и хептабромодифенилов етер, да бъдат включени в приложение III към Конвенцията, вследствие на което посочените химикали занапред подлежат на процедурата PIC съгласно Конвенцията. Тъй като тетрабромодифениловият етер, пентабромодифениловият етер, хексабромодифениловият етер и хептабромодифениловият етер вече фигурират в приложение V към Регламент (ЕС) № 649/2012 и съответно по отношение на тях важи забрана за износ, посочените химикали не се добавят в списъка с химикали в част 3 от приложение I към Регламент (ЕС) № 649/2012.
  (11)
  Вписването за хлорат в части 1 и 2 от приложение I към Регламент (ЕС) № 649/2012 следва да бъде изменено, за да се внесе повече яснота относно веществата, обхванати от това вписване.
  (12)
  Поради това Регламент (ЕС) № 649/2012 следва да бъде съответно изменен.
  (13)
  С цел да се предостави достатъчно време на всички заинтересовани страни да предприемат необходимите мерки за спазване на настоящия регламент, както и на държавите членки да предприемат необходимите мерки с оглед въвеждането на разпоредбите му, неговото прилагане следва да бъде отложено,
  ПРИЕ НАСТОЯЩИЯ РЕГЛАМЕНТ:
  Член 1
  Приложение I към Регламент (ЕС) № 649/2012 се изменя в съответствие с приложението към настоящия регламент.
  Член 2
  Настоящият регламент влиза в сила на двадесетия ден след деня на публикуването му в Официален вестник на Европейския съюз.
  Той се прилага от 1 декември 2014 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 7 август 2014 година.